Počet potvrdených prípadov nákazy koronavírusom sa za uplynulých 24 hodín vo Švajčiarsku zvýšil o viac ako 1000.
Celkom Švajčiarsko eviduje 8060 prípadov nákazy. Informovala o tom agentúra TASS s odvolaním sa na vyhlásenie úradu pre zdravotníctvo (BAG).
Počet úmrtí z nedele na pondelok vzrástol o šesť a dosiahol 66.
"Pozitívne sme (na koronavírus) otestovali 8060 ľudí. Zomrelo 66 osôb," uvádza sa vo vyhlásení.
Podľa aktualizovaných údajov je najhoršia situácia v talianskojazyčnom kantóne Ticino, kde pripadá 326,9 prípadu na 100.000 obyvateľov. Nákaze tam podľahlo 37 ľudí.
Prvý prípad nákazy vírusom SARS-CoV-2, ktorý spôsobuje chorobu COVID-19, zaznamenali vo Švajčiarsku 25. februára. Vírus sa medzičasom rozšíril do všetkých kantónov. V celej krajine bol vyhlásený stav núdze.
Švajčiarsko takisto zakázalo verejné podujatia s účasťou nad päť osôb, posilnilo hraničné kontroly a zakázalo vstup občanom Rakúska, Nemecka, Talianska, Španielska a Francúzska.